Virallinen lehti nro C 370 , 21/12/1999 s. 0102



KIRJALLINEN KYSYMYS E-0766/99 esittäjä(t): Alexandros Alavanos (GUE/NGL) komissiolle (29. maaliskuuta 1999) Aihe: Ateenan ja Thessalonikin välinen rataosuus Yhteisön toiseen tukikehykseen sisältyy rautateiden osalta Tithoreasin ja Lianokladin välisen (50 kilometrin pituisen) uuden rataosuuden rakentaminen sekä Ateenan ja Thessalonikin välisen rataosuuden sähköistäminen, jonka ansiosta matkustusaika näiden kaupunkien välillä lyhenisi 4 tuntiin 20 minuuttiin. Nyt kun toisen tukikehyksen toteuttaminen lähenee loppuaan, edellä mainitut hankkeet eivät ole edenneet lainkaan, Ateenan ja Thessalonikin välinen matkustusaika on edelleen 6 tuntia, ja nykyisellä töiden etenemisvauhdilla toiseen tukikehykseen sisältyviä tavoitteita ei saavuteta edes vuoteen 2006 mennessä. Kysyn komissiolta seuraavaa: 1. Mistä nämä viivästymiset komission mielestä johtuvat? 2. Mihin toimiin komissio aikoo ryhtyä asian johdosta? 3. Miten komissio suhtautuu kolmanteen tukikehykseen, kun näyttää siltä, että toisen tukikehyksen sisältämät tavoitteet saavutetaan kahdeksan vuoden viiveellä? Komission jäsenen Monika Wulf-Mathiesinkomission puolesta antama vastaus (5. toukokuuta 1999) On totta, että vuosia 1994-1999 koskevien yhteisön tukikehysten ja koheesiorahaston päätavoite Kreikan rautatieliikenteessä on Ateenan ja Thessalonikin välisen rataosuuteen tehtävien investointien toteuttaminen rataosuuden suunnittelun, sähköistäminen ja opastinlaitteiston osalta siten, että näiden kaupunkien välinen matkustusaika lyhenisi 5 tunnista 50 minuutista (1994) 4 tuntiin 20 minuuttiin vuoteen 2000 mennessä. Tällä hetkellä lähes kaikkien "Rautatiet"-toimenpideohjelmassa mainittujen hankkeiden toteuttaminen on vielä kesken. Edellä mainitun toimenpideohjelman pienhankkeiden on kuitenkin suunniteltu valmistuvan vuonna 2001. Kreikan viranomaisten tuoreimpien arvioiden mukaan Tithorean ja Lianokladin välisen 50 kilometrin pituisen rataosuuden rakentamista koskevan suurhankkeen ja erityisesti Euroopan aluekehitysrahaston osarahoittaman Kallidromo-hankkeen uskotaan valmistuvan vuoden 2005 tienoilla. Koheesiorahastosta rahoitetut Evangelismosin ja Leptokarian välisen uuden rataosuuden rakentamistyöt sekä koko Ateenan ja Thessalonikin välisen rataosuuden sähköistämistyöt arvioidaan saatavan päätökseen vuosien 2004-2005 tienoilla. Koska Ateenan ja Thessalonikin kaupunkien välisen matkustusajan lyhentäminen on riippuvainen erityisesti Kallidromo-hankkeen ja sähköistämisen loppuunsaattamisesta, tämä tavoite ei toteudu vuonna 2000. Viivästyminen johtuu pääasiassa siitä, että Ergose-yhtiön perustamisprosessi eteni hitaasti ja että sen varsinaisen toiminnan käynnistäminen vaati aikaa (ohjausohjelman aloittamisen jälkeen perustamisprosessi kesti noin kolme vuotta ja käynnistysprosessi noin neljä vuotta). Tavoitteen saavuttamista viivästyttivät myös yhtiön perustamisvaiheen aikana havaitut eräät puutteet. Komissio aloittaa Kreikan viranomaisten kanssa lähiaikoina neuvottelut yhteisön rahastojen Kreikassa osarahoittamien rautatiehankkeiden ongelmista ja näkymistä. Neuvotteluissa tarkastellaan sekä nykyisen ohjelmakauden tukikehyksiä että valmistautumista seuraavaan ohjelmakauteen 2000-2006.